Центар за културу Смедерево

ВЕШТИНА ДРЖАВНИШТВА
2017-12-04 19:00 - 20:30 (Europe/Belgrade)
Понедељак,04.12.2017.

Концертна дворана у 19.00 сати

Трибина

ВЕШТИНА ДРЖАВНИШТВА

Учествује: др Невен Цветићанин, виши научни сарадник Института друштвених наука

Слободан улаз

Током програма пажња ће бити посвећена критеријумима препознавања озбиљне државничке вештине као и природи и карактеру државника од формата као динамичног практичног мислиоца који у себи уједињује „ватру“ и „лед“, горљиву визију и хладно процењивање, страст и прорачун. У профилисању вештине државништва потврђене од „архетипских“ времена до модерног доба, Цветићанин ће указати на способност превођења хаоса у ред, нестабилности у стабилност, далековидост спрам реалних историјских склопова, уобличавање снопа историјских сила у дуготрајније друштвене и државне идентитете, смисао за успостављање равнотеже и синтезе у пољу (опречних) сила одређеног доба и „духа времена“. У опсервацијама појава у историјским и друштвено-политичким околностима модерног доба посебно место биће намењено идеологији благостања и држави благостања као нормативном и идеолошком оријентиру. Публика ће бити у прилици да чује и које су разлике између конструктивног, креативног државника и „деструктора". У својим истраживањима Цветићанин се бави Мојсијем и Мухамедом као фигурама у којима је оличен смисао за државништво у архетипским временима, тематизује наслеђе источне и западне мисли и представаља упечатљиве примере државништва у остварењима Ришељеа, Наполеона, Метерниха, Бизмарка...до Шарла де Гола у коме препознаје врхунац државничког умећа.

Невен Цветићанин дипломирао је и магистрираона Групи за филозофију Филозофског факултета у Београду са темама из немачке класичне и немачке савремене филозофије.
Докторску дисертацију је одбранио на Катедри за политичку социологију Факултета политичких наука у Београду са темом из историје политичких концепата.
Боравио је на постдокторским студијама на Универзитету у Стирлингу у Шкотској, у Великој Британији, где се усавршавао из области новије европске историје и историје политичких идеја. Аутор је студија „Политичка механика и вештина државништва" и „Државништво модерног доба", научних монографија „Европска десница између мача и закона" и „Епоха с оне стране левице и деснице" и књиге есеја „Реквијем револуцији", као и педесетак научних радова објављених у домаћим и страним научним часописима и зборницима.
